CELEX: 62015TN0015
Language: sl
Date: 2015-01-13 00:00:00
Title: Zadeva T-15/15: Tožba, vložena 13. januarja 2015 – Costa/Parlament

9.3.2015   
            
            
               SL
            
            
               Uradni list Evropske unije
            
            
               C 81/26
            
         Tožba, vložena 13. januarja 2015 – Costa/Parlament
   (Zadeva T-15/15)
   (2015/C 081/34)
   Jezik postopka: italijanščina
   
      Stranki
   
   
      Tožeča stranka: Paolo Costa (Benetke, Italija) (zastopnika: G. Orsoni in M. Romeo, odvetnika)
   
      Tožena stranka: Evropski parlament
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               odločbo predsednika Evropskega parlamenta z dne 11. novembra 2014, vročeno 28. novembra 2014, in vse domnevne povezane in posledične akte razglasi za nične v skladu s členoma 263 PDEU in 264 PDEU;
            
         
               —
            
            
               Evropskemu parlamentu naloži plačilo stroškov.
            
         
      Tožbeni razlogi in bistvene trditve
   
   Ta tožba je vložena zoper odločbo predsednika Evropskega parlamenta št. 318189 z dne 11. novembra 2014, s katero je bila določena prekinitev plačevanja starostne pokojnine tožeče stranke od junija 2010 in povrnitev prejetih zneskov od julija 2009 do maja 2010.
   Tožeča stranka v utemeljitev tožbe navaja dva tožbena razloga.
   
               1.
            
            
               Prvi tožbeni razlog se nanaša na kršitev pravnih pravil, Pravilnika o povračilu in nadomestilu stroškov poslancem Evropskega parlamenta pravilnika in člena 12 uredbe o življenjskih rentah italijanskih poslancev.
               
                           —
                        
                        
                           V zvezi s tem tožeča stranka navaja kršitev člena 12(2a)(v) uredbe o življenjskih rentah italijanskih poslancev, na katero se sklicuje Pravilnik o povračilu in nadomestilu stroškov poslancem Evropskega parlamenta, ker je bil nepravilno uporabljen pri prekinitvi izplačevanja pokojnine predsedniku pristaniškega organa v Benetkah.
                        
                     
                           —
                        
                        
                           Poleg tega navaja, da funkcija predsednika italijanskega pristaniškega organa ne spada na področje uporabe člena 12(2a)(v) uredbe, ker gre, kot je priznalo Sodišče v sodbi z dne 10. oktobra 2014 (C-270/13), za posebno funkcijo, ki se podeli le na podlagi dokazanih strokovnih sposobnosti kandidata na področju ekonomije in prometa, ki ne vključuje nobenih političnih vezi, je povsem ločena od vladnega političnega kadrovanja in ki ne vključuje izvajanja političnih funkcij.
                        
                     
         
               2.
            
            
               Drugi tožbeni razlog se nanaša na kršitev pogodb in pravnih pravil, členov 4 PEU in 6 PEU, člena 1 Protokola k Evropski konvenciji o varstvu človekovih pravic in temeljnih svoboščin (EKČP) na področju varovanja premoženja, načela legitimnih pričakovanj in načela dobre vere.
               
                           —
                        
                        
                           V zvezi s tem tožeča stranka navaja kršitev členov 4 PEU in 13 PEU v delu, v katerem Evropskemu parlamentu kot drugim institucijam nalagata, da v vseh primerih varujejo položaje, pri katerih vsi subjekti, ki so del teh institucij, v okviru pravnega reda Unije ustvarijo legitimno pričakovanje.
                        
                     
                           —
                        
                        
                           Poleg tega navaja kršitev načel varstva legitimnih pričakovanj in dobre vere, ki sta splošni in temeljni načeli prava Unije in ki sta bili potrjeni tudi s sodno prakso Sodišča Evropske unije, ki zahteva skladnost s tema načeloma vedno v vseh primerih, ki se nanašajo na izterjavo zneskov, izplačanih posamezniku v dobri veri.
                        
                     
                           —
                        
                        
                           Nazadnje tožeča stranka navaja kršitev člena 1 Protokola k EKČP glede varstva premoženja, na katero se sklicuje člen 6 PEU in ki je enako zavezujoča kot pogodbi, v delu, v katerem ta člen določa varstvo legitimnega pričakovanja, ki je ustvarjeno pri posamezniku glede obstoja pravice do terjatve in njenega zakonitega prejema.